Carmonaning qamal qilinishi. Carmonaning qamal qilinishi Umaviylar va Abbosiylar oʻrtasidagi harbiy toʻqnashuv boʻlib, Abbosiylar al-Andalusda oʻz hokimiyatini oʻrnatish maqsadida Abdurahmon I joylashgan Carmona shahrini qamal qilgan. Umaviylar Abbosiylarni magʻlubiyatga uchratgan va ular tomonidan uyushtirilgan bosqinni toʻxtatishga muvaffaq boʻlgan. Tarixi. 763-yilda Beja noibi al-Ala ibn Mugʻiys al-Judhamiy al-Andalusda Umaviylarga qarshi isyon koʻtardi. Abbosiylar xalifasi Abu Jafar al-Mansur al-Andalusni Abbosiylar nazorati ostiga oʻtishi uchun soʻnggi urinishni amalga oshirdi. Al-Ala Abbosiylar tomoniga oʻtdi va xalifadan moliyaviy, harbiy va maʼnaviy yordam oldi. U hatto Abbosiylar bayrogʻini ham koʻtarib, oʻzini al-Andalusning noibi deb eʼlon qildi. Umaviy shahzoda Abdurahmon esa Kordovani tark etib, tepalikdagi kuchli qal’a hisoblanmish Carmona tomon yoʻl oldi. Al-Ala qal’ani ikki oy davomida qamal qildi. Oxir-oqibat, Abdurahmon Abbosiylar bu qamaldan sabrsizlana boshlaganini koʻrib, askarlariga qilichlarini qinidan chiqarishni buyurdi va 700 kishilik qoʻshini bilan kutilmagan hujumga oʻtib, Abbosiylarni dovdiratib qoʻydi. Al-Ala koʻplab Abbosiy zobitlari bilan birga halok boʻldi. Zobitlar, jumladan, al-Alaning ham boshi kesilib, tanqid va qarshilik belgisi sifatida Qayravonga, xalifaning huzuriga yuborildi.